Document ID: /roh_data/filtered/fineweb-2-filterrobots_roh.jsonl.gz/48326

Grosser Rat
Cussegl grond
Gran Consiglio
Durant envierns cun blera naiv, sco che nus l'avain ussa puspè, arriva la selvaschina pli e pli en la vischinanza da vitgs e da bains purils. Las restanzas da pavel ord la tegnida d'animals da niz (sin ladimers u deponias verdas e deposits da ballas da silo) substitueschan il nutriment sepulì sut la cuverta da naiv cunzunt per noss tschiervs. Ils animals selvadis fomentads n'han betg tema da s'avanzar fin en las stallas per dustar lur fom cun il pavel preparà per la proxima pavlada dals animals da niz. En l'artitgel 29a da la lescha chantunala da chatscha è dentant fixà in scumond da pavlar explicit. En l'artitgel 31 vegnan menziunadas las mesiras da defensiun. Quellas vegnan descrittas pli detagliadamain en l'ordinaziun chantunala tar la lescha da chatscha a partir da l'artitgel 17. En l'artitgel 19 da l'ordinaziun importa la tariffa da contribuziun per custs imputabels 20 pertschient fin 60 pertschient. Quai en dependenza dal fatg, quant ferm che la saiv respectiva sto vegnir attribuida predominantamain u exclusivamain a la defensiun da selvaschina.
En l'agricultura grischuna vegnan plazzadas oz autas saivs per proteger cunter las ruissas da selvaschina. Quai vegn deducì da la legislaziun da chatscha, dentant er per motivs dal cumbat cunter epidemias (tuberculosa en l'exteriur vischin, cunzunt en il Vorarlberg). Ils custs per cumprar las saivs importan – sch'i vegn construì correctamain – plirs millis francs per manaschi agricul. Las sutsegnadras ed ils sutsegnaders èn da l'avis che quai surpassia la dimensiun da la toleranza.
Perquai incumbensain nus la regenza d'integrar en l'artitgel 18 da l'ordinaziun tar la lescha da chatscha ils custs per las saivs che servan a proteger ils deposits da pavel e las deponias da restanzas da pavel sin l'areal dal bain puril, e d'indemnisar quels correspundentamain a l'artitgel 19 da l'ordinaziun. Questas mesiras ston vegnir messas en vigur retroactivamain per il 01-01-2017. Per quest termin èn questas mesiras er vegnidas realisadas en l'interess public e per motivs da la polizia d'epidemias en il territori da cunfin cun l'Austria.
Cuira, ils 13 da favrer 2019
Niggli-Mathis (Grüsch), Crameri, Lamprecht, Berther, Brandenburger, Della Cà, Derungs, Ellemunter, Fasani, Favre Accola, Giacomelli, Gugelmann, Hitz-Rusch, Kasper, Kunz (Fläsch), Loi, Michael (Donat), Müller (Susch), Niggli (Samedan), Salis, Sax, Tanner, Valär, Widmer-Spreiter (Cuira), Wieland, Zanetti (Sent), Buchli (Tenna), Collenberg, Jegen, Ulber Daniel
Il scumond (activ e passiv) da pavlar selvaschina en il Grischun è vegnì integrà en la legislaziun chantunala da chatscha a chaschun da la sessiun d'october 2016 ed è entrà en vigur per il 1. da matg 2017. Il scumond da pavlar selvaschina è in scumond giuridic che pertutga tuts. Tuttina sco vischnancas e persunas privatas èn er puras e purs responsabels ch'i na vegnia betg cuntrafatg a quest scumond sin lur manaschis agriculs. Concernent las incumbensas supplementaras e concernent ils custs supplementars per ils manaschis agriculs, che stattan en connex cun quai, ha il commember da la regenza cumpetent resumà durant la sessiun che las plazzas da deposit per ballas da silo stoppian vegnir protegidas cunter l'access da tschiervs e da chavriels, particularmain da tschiervs, e quai cun meds cunvegnents. Quai che pertutgia ils rests da pavel ("svidadas"), stuessan er quels vegnir protegids cunter l'access da la selvaschina d'ungla. Las mesiras necessarias possian las puras ed ils purs bain definir sezs; ma las mesiras stoppian vegnir prendidas e lur custs surpigliads da las puras e dals purs tenor il princip dal disturbader. En il rom da la legislaziun federala e chantunala da chatscha vegnan indemnisads mo donns vi da culturas e mo mesiras per proteger talas, dentant betg mesiras pertutgant products racoltads. Quest princip duai vegnir observà er vinavant.
Il scumond da pavlar selvaschina vegn dal rest exequì cun buna mesira. La surveglianza da chatscha registrescha pavladas illegalas cun in formular d'annunzia ed infurmescha las persunas pertutgadas davart l'ulteriur proceder. L'uffizi da chatscha e pestga (UCP) ordinescha en scrit la persuna fallibla da metter fin a la pavlada illegala. Pir suenter ina nova controlla suenter la scadenza dal termin vegni prendì en consideraziun da relaschar ina disposiziun, per la quala la persuna fallibla è obligada da surpigliar ils custs. Fin oz han stuì vegnir admonids en scrit sis manaschis agriculs. Disposiziuns n'èn anc stadas necessarias naginas. Anzi, dapi l'introducziun dal scumond han ins pudì constatar legraivlamain che las puras ed ils purs han gia gidà bain a cuntanscher ch'ils animals selvadis n'arrivian betg tar il pavel dals animals da niz sin lur bains.
L'uffizi d'agricultura e da geoinfurmaziun (UAG) na controlla betg, sch'ils manaschis agriculs han prendì mesiras da defensiun concernent il scumond da pavlar, perquai che quest fatg n'è betg chaussa da las controllas agriculas. L'uffizi per la segirezza da victualias e per la sanadad d'animals (USVA) è da sia vart mo cumpetent per exequir il scumond da pavlar selvaschina tenor il dretg davart epidemias d'animals. Quest scumond sto vegnir separà cleramain da quel tenor la lescha da chatscha. Per motivs d'epidemias d'animals ha il veterinari chantunal relaschà il 1. da settember 2016 in scumond activ e passiv da pavlar selvaschina, che ha valì per 2 onns e ch'è stà limità al cunfin nord dal chantun (19 vischnancas). Il 1. da settember 2018 è quest scumond vegnì prolungà per 3 onns. La finala serva el ad impedir l'import da la tuberculosa (TB) sin las muntaneras indigenas d'animals da niz. Tut las persunas da quest territori èn obligadas da tralaschar da pavlar selvaschina ed ultra da quai da prender mesiras per che la selvaschina d'ungla n'arrivia betg tar il pavel dals animals da niz, tar ils rests da pavel u tar il rument chasan sco cumpost u erva frestga. Ils custs da questas mesiras resp. da questas mesiras da defensiun ston vegnir surpigliads – sin fundament da la legislaziun davart epidemias d'animals – da las possessuras e dals possessurs d'animals, e quai en il rom da lur obligaziuns da cooperar e d'avair quità, ed els na pon betg vegnir indemnisads dal chantun. Quest scumond da pavlar selvaschina tenor il dretg davart epidemias d'animals vegn exequì – pertutgant ils aspects d'epidemias d'animals – dal USVA en collavuraziun cun il UCP. Il USVA verifitgescha las annunzias davart mesiras da defensiun insuffizientas u mancantas, sche tschiervs èn preschents a medem temp. Sch'igl exista in basegn d'agir, vegni ordinà l'emprim a bucca a las possessuras ed als possessurs d'animals da prender las mesiras correspundentas. Mesiras supplementaras da dretg administrativ, per las qualas els èn obligads da surpigliar ils custs, èn stadas necessarias en il passà mo fitg da rar en cas gravants u sch'i n'èn betg vegnidas observadas las ordinaziuns a bucca. L'onn 2017 e l'onn 2018 han stuì vegnir relaschadas tut en tut quatter disposiziuns, per las qualas las possessuras ed ils possessurs d'animals èn stads obligads da surpigliar ils custs (duas bloccadas dal 1. grad, duas ordinaziuns da prender mesiras da defensiun).
Sa basond sin questas consideraziuns propona la regenza al cussegl grond da refusar questa incumbensa.
18 d'avrigl 2019